**Palimpsestul poeziei**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plutește în derivă corabia cu morți,

un val atinge pupa cu buzele livide,

în labirintul rece atâția mateloți

s-au rătăcit spre ceruri cu brațele deschise.

Pe-nșelătorul luciu al umbrelor din radă

sclipesc epave albe încremenite-n noapte,

cu fruntea aplecată, un pescăruș clipește

când în adânc un pește începe să înoate.

Încet, din nefirescul tablou al morții lente

se nasc perfide alge cu adn-ul mistic,

miriapozi telurici încep să se alerge

prin scoicile rănite, sub sternul spart al lunii.

Îngândurată, noaptea își stinge felinarul

și un ocean de stele adoarme liniștit,

spre țărmuri taciturne corabia cu vele

plutește lin în zare, pe coame de rechin.

adina v.

7.10.2019